Sóhaj (Sully Prudhomme)
Nem látni őt, nem hallani,
nem szólni és nem vallani,
imádni híven, nem feledni,
folyton szeretni.

A két karunk felé kitárni,
a semmiségbe nézni, várni,
s ha nem jön, úgy is rámeredni,
mindig szeretni.

Szenvedni bírni, egyre bírni,
nem érni el és sírni, sírni,
elhullani, könnyben feredni,
mindig szeretni.

Nem látni őt, nem hallani,
nem szólni, és nem vallani,
de láztól és vágytól veretni,
s mindig szeretni.
Versek